Boucher as ŉ IPL-afrigter aangestelMark Boucher is as die afrigter van die Mumbai Indians aangewys. Foto: Greg Wood/AFP. Die Mumbai Indians (MI) het vandag aangekondig dat Mark Boucher hul afrigter vir die 2023-weergawe van die Indiese Premierliga (IPL) sal wees. “Dit is ŉ voorreg om Mark Boucher by die Mumbai Indians te verwelkom. Danksy sy bewese kundigheid as afrigter op en langs die krieketveld, het hy sy spanne na goeie oorwinnings gelei en hy sal beslis waarde tot die MI-span voeg,” het Akash Ambani, voorsitter van die Reliance-groep wat die MI-franchise-spanne besit, gesê. Hoewel Boucher nie veel ervaring as die afrigter van ŉ T20-franchise het nie, het hy onder meer in 2016 die Kolkata Knight Riders met hul paaltjiewagterwerk bygestaan. Daarbenewens het die Proteas ook ŉ rits T20-kragmetings – 23 om presies te wees – onder sy toesig gewen, terwyl hy ook die Titans tot hoër hoogtes aangespoor het. “Dit is ŉ eer om as die hoofafrigter van die Mumbai Indians aangewys te word,” het Boucher gesê. Volgens die oudpaaltjiewagter is MI een van die mees suksesvolle sportfranchise-spanne ter wêreld; hy is maar net te bewus van die feit dat hy onder druk sal wees om te wen. “Ek sien uit na die uitdaging en het respek vir die span en sy ondersteuners se begeerte om wedstryde te wen. Ek is opgewonde om waarde tot hierdie dinamiese groep te voeg.” Maroela Media het Maandag berig dat Boucher die tuig as hoofafrigter van die Proteas ná die komende T20-Wêreldbeker in Australië sal neerlê. In ŉ verklaring het Krieket Suid-Afrika (KSA) gesê dat die 45-jarige oudspeler bedank het om “ander geleenthede” in ooreenstemming met sy toekomstige loopbaan en persoonlike doelwitte na te streef. Benewens die 23 T20-wedstryde wat hy saam met die Proteas gewen het, het hy ook die span na 11 toets-oorwinnings en 12 eendagkrieketseges gelei. “Mark het ŉ goeie grondslag vir Suid-Afrika gelê om in al drie formate van die spel te floreer en ek is seker ons sal die vrugte van sy harde werk in die T20-Wêreldbeker pluk. Onder sy leiding is die Proteas ŉ weer gevestigde span wat met selfvertroue speel,” het Enoch Nkwe, KSA se direkteur van krieket, gesê. Tog was Boucher se loopbaan nie net maanskyn en rose nie. Hy was ná KSA se transformasiesittings van rassisme beskuldig. En hoewel die dissiplinêre klagtes later teen hom laat vaar is, het die hele storie steeds ŉ wrang smaak in die mond gelaat. Presenting आपले नवीन Head Coach – ???????????????? ???????????????????????????? ???? Paltan, drop a ???? to welcome the ???????? legend to our #OneFamily ????#DilKholKe #MumbaiIndians @markb46 @OfficialCSA pic.twitter.com/S6zarGJmNM — Mumbai Indians (@mipaltan) September 16, 2022